L'Ajuntament de Sagunt rep Cecilia Rodrigo, que donarà una conferència en l'últim cap de setmana d'activitats amb motiu de l'any Joaquín Rodrigo
23 de maig 2025

![](/media/50qfs5db/img_1777_c.jpg?width=850&height=566.6666666666666)

El Centre Cultural Mario Monreal albergarà hui la conferència “Joaquín Rodrigo, un insigne compositor valencià” a les 18.30 hores, a càrrec de Cecilia Rodrigo, filla del compositor universal nascut a Sagunt. Amb motiu d'este esdeveniment, Cecilia Rodrigo ha sigut rebuda a l'Ajuntament de Sagunt per a presentar una de les últimes activitats de la programació de l'any Joaquín Rodrigo 2024-2025.

La visita de la família del mestre Joaquín Rodrigo, que forma part de la Fundació Victoria y Joaquín Rodrigo, ha servit també per a establir una col·laboració entre l'Ajuntament i la fundació amb l'objectiu de continuar posant en valor la figura del mestre com a músic insigne de la ciutat.

L'alcalde de Sagunt, Darío Moreno, ha recordat que la ciutat fa un any que celebra este homenatge amb una variada programació i ha agraït a la Lira Saguntina i a la Unión Musical Porteña la seua ajuda perquè “tot girara al voltant de la música”. D'altra banda, ha assegurat que el Consistori continuarà treballant “perquè això no haja sigut cosa de l'any Joaquín Rodrigo, sinó que forme part de l'orgull que ha de sentir esta ciutat per tindre una figura tan visible”.

![](/media/faopbpj0/img_1763_c.jpg?width=850&height=566.6666666666666)

Així mateix, Moreno ha parlat sobre la unitat didàctica implementada a la ciutat amb motiu del mestre Joaquín Rodrigo: “Hem fet un pas molt important amb eixa unitat didàctica del mestre Joaquín Rodrigo perquè en tots els centres educatius de la nostra ciutat facilitem que s'incorpore com a part del temari. Es tracta que les següents generacions continuen coneixent la figura del mestre, un referent internacional”.

Cecilia Rodrigo ha firmat en el llibre d'honor de la ciutat amb motiu de la visita agraint a l'Ajuntament la seua recepció. En l'acte han estat presents també altres familiars, representants de les societats musicals de la ciutat i membres de la Corporació Municipal.

L'any Joaquín Rodrigo 2024-2025 va ser decretat pel Ple Ordinari de l'Ajuntament de Sagunt el juny de 2024, després de la proposta de la Regidoria de Cultura que va ser aprovada per unanimitat. Des d’aleshores, la programació amb motiu d'esta commemoració ha inclòs concerts, xarrades, homenatges, documentals i conferències.

![](/media/k05pxfk2/img_1748_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/2025-05-23-l-ajuntament-de-sagunt-rep-cecilia-rodrigo-que-donara-una-conferencia-en-l-ultim-cap-de-setmana-d-activitats-amb-motiu-de-l-any-joaquin-rodrigo/ "Facebook")
*   [](http://twitter.com/share?url=https://aytosagunto.es/va/actualitat/2025-05-23-l-ajuntament-de-sagunt-rep-cecilia-rodrigo-que-donara-una-conferencia-en-l-ultim-cap-de-setmana-d-activitats-amb-motiu-de-l-any-joaquin-rodrigo/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-23-l-ajuntament-de-sagunt-rep-cecilia-rodrigo-que-donara-una-conferencia-en-l-ultim-cap-de-setmana-d-activitats-amb-motiu-de-l-any-joaquin-rodrigo/ "Linked In")
*   [](mailto:?body=https://aytosagunto.es/va/actualitat/2025-05-23-l-ajuntament-de-sagunt-rep-cecilia-rodrigo-que-donara-una-conferencia-en-l-ultim-cap-de-setmana-d-activitats-amb-motiu-de-l-any-joaquin-rodrigo/)